  Анжелика Тихонова корреспондент Дэбес ёросын Степан Широбоков нимо «Дэбес уӵы» литература премиез басьтӥсьёсты пусйизы. Со сярысь ивортодэтъя «Удмуртия» агентстволэн корреспондентэзлы Дэбес ёрос лыдӟетъюртысь шаертодонъя ёзэтысь библиотекарь Екатерина Лекомцева вераз. «Дэбес уӵы» премиез куинетӥ арзэ сёто. Сое бадӟымъёс но нылпиос пӧлын конкурсын вормисьёслы висъяло. Туэ вожвылъяськонэ 20 адями пыриськиз – 11 мӧйыос но укмыс пиналъёс. 8-17 аресъемъёс пӧлын вормисе Дэбесысь шор ёзо школаын 9 «Г» классын дышетскись пиналъёслэн «Классная газета» огазеяськонзы потӥз (кивалтӥсьсы ватсаса тодон-валан сётӥсь Алёна Рубцова). Соос исследовательской уж нуизы. Дэбес ёросысь калык сярысь, соосты утчаса, маке-маке соос сярысь гожъяллязы Екатерина Лекомцева, Дэбес ёрос лыдӟетъюртысь шаертодонъя ёзэтысь библиотекарьНош 18 ареслэсь бадӟымъёс пӧлын нырысетӥ интыез но Степан Широбоков нимо премиез кылбурчилы Эльвина Будиналы сётӥзы. Трос кылбуръёсыз. Асьме удмурт шаер сярысь гожъя. Чебер гожъя. Инкуазь сярысь но, улон сярысь но гожъя. Сое нокытын но ӧз на пусъе вал. Соин ик ми сое пусйимы Екатерина Лекомцева, Дэбес ёрос лыдӟетъюртысь шаертодонъя ёзэтысь библиотекарьВормисьёсты премиен но дипломен пусйизы, вань пыриськисьёс сертификатъёс басьтӥзы. Пусъём, «Дэбес уӵы» премиез сётон «Широбоковские чтения» улсын ортчиз. Екатерина Лекомцевалэн верамезъя, лыдӟонъёс 1985-тӥ арысен радъяськыло ини. Туэ лыдӟонъёс онлайн амалэн ортчизы. Быдэс элькунысь мылкыд карисьёс Степан Широбоковлэсь кылбурзэ лыдӟыса, радъясьёслы видеоужъёссэс келязы. Оглом 50 пала ужъёс люкаськизы. Конкурсэ вить аресысен бадӟым арлыдозь муртъёс пыриськизы. Та «Читаю Широбокова» онлайн-чтениосы быдэс элькун пыриськиз. Милемлы Ува, Грак, Шаркан, Эгра ёросъёсысь ужъёссэс келязы Екатерина Лекомцева, Дэбес ёрос лыдӟетъюртысь шаертодонъя ёзэтысь библиотекарьБиблиотекарьлэн верамезъя, лыдӟонъёсы пыриськисьёслэсь ужъёссэс али эскеро на. Вормисьёс матысь дыре тодмо луозы.  Тодэ вайытом, кылем арын премиез Светлана Федулова но Екатерина Юферева басьтӥзы вал.  Тегъёс: Дэбес Литература Удмуртия йӧскалыклулчеберет вожвылъяськон кылбурет  